་བ་དང་རྗེས་སུ་མཐུན་པར་འབྱུང་བ་ཐིམ་པའི་རྣམ་པ་ཅན་དང།སེམས་སེམས་བྱུང་ལ།དེ་ཉེར་ཐོབ་ལ།དེ་གཉིད་ཀྱི་འོད་གསལ་ལ།དེ་ལས་རྨི་ལམ་གྱི་ལུས་སུ་ཤར་ནས་དེ་ལས་ངའོ་སྙམ་པའི་ངར་འཛིན་འཕོ་བར་འགྱུར་གྱི།ཐ་མལ་གྱི་ལུས་ལ་ངའོ་སྙམ་པ་མི་འབྱུང་བའི་སྐབས་ལྟར་སྔར་བཤད་པའི་རྡོ་རྗེའི་བཟླས་པས་སྙིང་གའི་རྩ་མདུད་བཤིག་སྟེ་ལྷན་ཅིག་སྐྱེས་པའི་རླུང་སེམས་སོགས་གནས་དེར་འདུས་ནས་འབྱུང་བ་རྣམས་རིམ་པས་ཐིམ་ནས།དེའི་རྗེས་སུ་སྟོང་ཉིད་ལ་མཉམ་པར་བཞག་པས་སེམས་གསུམ་གྱི་རྟོགས་པའི་མཐར་སྒྱུ་མ་ལྟ་བུའི་ལྷའི་སྐུ་གྲུབ་ནས་དེ་ལ་ང་རྒྱལ་འཕོ་བར་འགྱུར་བ་ཡིན་ནོ།།དེས་ན་ལུས་དབེན་མན་ཆད་དུ་རྡུལ་ཕྲ་རབ་བསགས་པའི་ལུས་ལ་འདོད་པ་ཙམ་གྱི་ལྷར་དམིགས་ནས་དེ་ལ་ང་རྒྱལ་འཇོག་པ་ཡིན་པས་ལུས་དབེན་ལ་ལྷའི་སྐུ་མེད་དེ་ལུས་ནི་རྡུལ་ཕྲ་རབ་བསགས་པ་ཙམ་ཡིན་པའི་ཕྱིར་ཞེས་པའོ།།དེ་ལ་རྨི་ལམ་ཡང་བྱེ་བྲག་པ་དེ་ཉིད་དཔེར་འཛིན་ལ་སད་པའང་བྱེ་བྲག་པ་སྒྱུ་མ་ལྟ་བུའི་ལུས་དོན་དུ་བྱས་ནས་དྲི་བའི་ལན་བཏབ་པ་ཡིན་ནོ།།གསུམ་པ་ནི།དེ་ཉིད་ཡེ་ཤེས་རྡོ་རྗེ་ཀུན་ལས་བཏུས་ལས།སྒྱུ་མ་ལ་སོགས་པའི་དཔེ་བཅུ་གཉིས་ཀྱིས་མཚོན་ཏེ་བསྟན་པ་དང།བཟང་སྐྱོང་གིས་ཞུས་པའི་མདོ་ལས་བསྟན་པ་དང།རྣམ་སྣང་མངོན་བྱང་ལས།འཇའ་ཚོན་ལྟ་བུའི་ལུས་དག་ནི།།དེ་ཉིད་བསྒོམ་པས་ཐོབ་པར་འགྱུར།།ཞེས་སོགས་ཀྱི་དོན་ཡང་དེ་བཞིན་དུ་ཤེས་པར་བྱའོ།།རིམ་ལྔ་ལས་ཀྱང།རྣམ་ཤེས་གསུམ་པོ་སླར་ཡང་ནི།།རྣལ་འབྱོར་པ་ཡི་ལུས་སུ་འགྱུར།།ཞེས་སོགས་གསུངས་སོ།།བླ་མ་སྔ་མ་དག་དཔེ་བཅུ་གཉིས་ལ་མཚོན་དོན་མི་འདྲ་བ་རེ་དང།དཔེའི་གཙོ་བོའང་ཡན་ལག་རྫོགས་པར་གཅིག་ཆར་དུ་འཆར་བས་མེ་ལོང་ནང་གི་གཟུགས་བརྙན་དང།ཁ་དོག་གི་དབྱེ་བ་མ་འདྲེས་པར་སྣང་བ་འཇའ་ཚོན་དང།དུ་མ་ལ་གཅིག་ཆར་ཁྱབ་པ་ཆུ་ཟླ་རྣམས་ལ་འཆད་དོ།།མ་རྒྱུད་རྣམས་ལས་འབྱུང་བ་ཐིམ་པའི་རིམ་པས་འོད་གསལ་དུ་ཞུགས་པའི་སྟོང་ཉིད་རྟོགས་པའི་ཤེས་རབ་ཀྱི་ཆ་ཤས་རྒྱས་པར་གསུངས་ཀྱང།ཤེས་རབ་དེ་ཉིད་ལྷའི་སྐུར་འཆར་བའི་ཐབས་ཀྱི་ཆ་རྣམས་རྫོགས་པར་མ་གསུངས་ཤིང།དེ་ཉིད་དཔལ་གསང་བ་འདུས་པ་སོགས་ཕ་རྒྱུད་རྣམས་ལས་གསུངས་པ་ཡིན་ནོ།།ཕ་རྒྱུད་དང་མ་རྒྱུད་ཀྱི་དབྱེ་བའང་ཇི་སྐད་བཤད་པའི་ཐབས་དང་ཤེས་རབ་གཉིས་བརྗོད་བྱའི་གཙོ་བོར་སྟོན་མི་སྟོན་གྱི་སྒོ་ནས་དབྱེ་ཡི་གཉིས་ཀས་ཀྱང་གཉིས་ཀ་མ་བསྟན་པ་ནི་མ་ཡིན་ནོ།།མདོར་ན་ཐ་མལ་པ་ཤི་བའི་ཚེ་བར་དོ་གྲུབ་ནས་འཁོར་བའི་རྒྱུར་འགྱུར་བ་དེ་ཉིད་རྣལ་འབྱོར་པས་ཏིང་ངེ་འཛིན་གྱི་སྟོབས་ཀྱིས་སྒྱུ་མ་ལྟ་བུའི་ལྷའི་སྐུར་འཆར་ནུས་པ་ཡིན་ནོ།།དེ་རྣམས་ཀྱི་དོན་མདོར་བསྡུ་ན།དཔེའི་གཙོ་བོ་ངོས་བཟུང་བ་དང།དཔེ་དོན་ཆོས་མཐུན་སྦྱར་བ་དང།དཔེས་མཚོན་པའི་དོན་ལ་དབྱིབས་དང་ཁ་དོག་གི་རྣམ་པ་ཇི་ལྟར་འབྱུང་བ་དང།སྒྱུ་ལུས་འགྲུབ་བྱེད་ཀྱི་རྒྱུ་ངོས་བཟུང་བའོ།།དང་པོ་ནི།སྒྱུ་མ་ལྟ་བུ་དང་སྒྱུ་ལུས་དཔེ་དོན་ཙམ་དུ་སྦྱར་དུ་རུང་ཡང་དོན་མི་གཅིག་ཅིང།ཆོས་མཚུངས་རྒྱས་པར་སྦྱར་ས་མེད་པས།སྔ་མ་རྣམས་ཀྱིས་སྒྱུ་མ་དང་སྒྱུ་ལུས་ཀྱི་ཁྱད་པར་ལེགས་པར་མ་ཕྱེ་ཅིང་མེ་ལོང་ནང་གི་གཟུགས་བརྙན་སོགས་ཀྱང་དཔེའི་གཙོ་བོར་མི་རུང་ངོ་།།དེས་ན་དཔེའི་གཙོ་བོ་ནི།བར་སྲིད་ཀྱི་ལུས་དང་རྨི་ལམ་གྱི་ལུས་གཉིས་ཡིན་ལ།དེ་ལས་སྔ་མ་གཙོ་བོ་ཡིན་ནའང།ད་ལྟ་མྱོང་བས་གྲུབ་པའི་རྣམ་པ་སྦྱར་དུ་མེད་པས་རྨི་ལམ་ཉིད་ལས་མཚོན་པར་བྱའོ།།གཉིས་པ་ནི།ཆོས་མཐུན་ལྔས་ཤེས་པར་བྱ་སྟེ།རྨི་ལམ་ལ་ཤི་བ་དང་རྣམ་པ་རྗེས་སུ་མཐུན་པར་འབྱུང་བ་བཞི་དང།སེམས་དང་སེམས་བྱུང་དང།ཉེར་ཐོབ་རྣམས་རིམ་པ་བཞིན་དུ་གཉིད་ཀྱི་འོད་གསལ་ལ་ཐིམ་ནས་དེ་ནས་རྨི་ལམ་གྱི་ལུས་སུ་ལྡང་བ་དང།རླུང་སེམས་ཙམ་ལས་གྲུབ་པའི་ཡིད་ལུས་ཡིན་པ་དང།ལུས་རང་དགའ་བ་དེ་ལས་ལོགས་སུ་ཕྱེ་བ་ལྟ་བུར་སྣང་བ་དང།ངའོ་སྙམ་པའི་བློ་གོ་ས་འཕོས་ནས་རྨི་ལམ་གྱི་ལུས་ལ་འཛིན་པ་དང།རྨི་ལམ་གྱི་ལུས་དེ་ཉིད་སླར་ཡང་ལུས་ཐ་མལ་པ་དེ་ལ་འཇུག་པ།དཔེ་དེ་བཞིན་དུ་སྒྱུ་ལུས་ཀྱང་འབྱུང་བ་བཞི་དང།སྣང་མཆེད་ཐོབ་གསུམ་ལུགས་འབྱུང་དུ་བརྩམས་ནས་སླར་ཡང་ལུགས་ལྡོག་ཏུ་ཤར་བའི་སྣང་བ་གསུམ་གྱི་མཐར་སྒྱུ་ལུས་ཀྱི་ལྷ་སྐུར་ལྡང་བ་དང།རླུང་སེམས་ཙམ་ལས་གྲུབ་པའི་ལྷ་སྐུ་དང།རྣམ་སྨིན་གྱི་ལུས་ལས་ལོགས་སུ་ཕྱེ་བ་ལྟ་བུར་སྣང་བ་དང།དེ་ཉིད་ལ་ང་རྒྱལ་འཕོས་པ་དང།སླར་ཡང་ལུས་སྔ་མ་ལ་འཇུག་པའོ།།རྨི་ལམ་དང་སྒྱུ་ལུས་གཉིས་ཀ་དངོས་པོ་ལ་ཐ་མལ་པའི་ལུས་དང་རྟེན་དང་བརྟེན་པའི་འབྲེལ་བ་ཞིག་ནས་ལོགས་སུ་ཆད་པ་ནི་མ་ཡིན་གྱི།བསམ་ངོ་ན་དེ་ལྟར་སྣང་བ་ཡིན་ལ་འོན་ཀྱང་སྒྱུ་ལུས་དེ་ཉིད་རླུང་སེམས་ལས་གྲུབ་པའི་ལྷ་སྐུ་མཚན་ཉིད་པ་ཡིན་པས་ཡེ་ཤེས་ཀྱི་སྐུ་ཞེས་བྱ་ཡི་རྡོ་རྗེ་འཆང་མཚན་ཉིད་པ་ནི་མ་ཡིན་ནོ།།བསྐྱེད་རིམ་སོགས་ཀྱི་སྐབས་སུ་རྟོག་པས་ལྷར་མོས་པ་ཙམ་མ་གཏོགས་ལྷ་སྐུ་མཚན་ཉིད་པ་མེད་དོ།།འོ་ན་སློབ་པའི་ཟུང་འཇུག་དང་ཁྱད་མེད་པར་འགྱུར་རོ་ཞེ་ན།སྐྱོན་མེད་དེ།སྒྱུ་ལུས་རྣམ་སྨིན་གྱི་ལུས་དང་ལས་དབང་གིས་བཞག་པའི་རྟེན་བརྟེན་པའི་འབྲེལ་བ་མ་ཞིག་ལ།ཟུང་འཇུག་གི་ཚེ་ཞིག་པས་སོ།།དེ་ལྟར་ནའང་ཤི་བ་བཞིན་དུ་མི་འགྱུར་ཏེ།ཏིང་ངེ་འཛིན་གྱི་སྟོབས་ཀྱིས་རྟེན་དང་བརྟེན་པར་འགྱུར་བས་སོ།།རྨི་ལམ་གྱི་ལུས་སླར་ཡང་འཇུག་པ་ནི།འབྲས་བུ་མ་སྨིན་བྱས་པའི་ལས་རྣམས་ཀྱིས།།སྐྱེ་འདིར་སླར་ཡང་རླུང་ནི་འཇུག་པར་འགྱུར།།ཞེས་པས་བསྟན་ཏོ།།གསུམ་པ་ནི།བསྐྱེད་རིམ་གྱི་སྐབས་སུ་དང་པོའི་མགོན་པོ་སྐུ་མདོག་དཀར་པོ་ཞལ་གསུམ་ཕྱག་དྲུག་པ་ཡུམ་དང་བཅས་པ་བསྐྱེད་ནས་དེ་ཉིད་སྤྲུལ་སྐུར་བསྒྱུར་བ་ལྟར།སྒྱུ་ལུས་འདིའང་དབྱིབས་དང་ཁ་དོག་དེ་ལྟར་འབྱུང་ཞིང་འཇིག་རྟེན་གྱི་ཁམས་ཐམས་ཅད་ལ་འོད་ཀྱིས་ཁྱབ་པ་ལྟ་བུ་དང་མཚན་དང་དཔེ་བྱད་ཀྱིས་བརྒྱན་པའི་སྐུར་འགྱུར་བ་ཡིན་ནོ།།ལོངས་སྐུ་དང་འདྲ་བར་ས་མ་ཐོབ་པ་རྣམས་ཀྱི་སྤྱོད་ཡུལ་དུ་མི་འགྱུར་བས་དེ་ནས་སྤྲུལ་སྐུར་བསྒྱུར་བ་ཡིན་ནོ།།བསྐྱེད་རིམ་སྐབས་ཀྱི་ལོངས་སྤྲུལ་གྱི་དོན་ཡང་དེ་ལྟར་ཤེས་པར་བྱའོ།།བཞི་པ་ནི།སྔར་བཤད་པ་ལྟར།རྩ་བདུན་ཁྲི་ཉིས་སྟོང་གི་དབྱེ་བསྡུ་དང།དེའི་ནང་དུ་རླུང་ཉི་ཁྲི་ཆིག་སྟོང་དང་ཁམས་དཀར་དམར་རྒྱུ་ཚུལ་དང་མཐར་འདུ་འཕྲོད་གང་དུ་བྱེད་པའི་གནས་ལྔར་བཤད་པ་ལྟར་ངག་དབེན་གྱིས་སྙིང་གའི་རྩ་མདུད་བཤིག་ནས་དེར་ཐམས་ཅད་འདུས་ཏེ།ལྷན་སྐྱེས་ཀྱི་བདེ་བ་བསྒོམས་ནས་རང་བཞིན་བརྒྱད་ཅུའི་རྣམ་རྟོག་རིམ་གྱིས་འགགས་ནས་སེམས་གསུམ་གྱི་རྟོགས་པ་རིམ་གྱིས་སྐྱེ་ཞིང་དེ་ཉིད་ལུགས་ལྡོག་ཏུ་ཤར་ནས་སྣང་བའི་ཡེ་ཤེས་སྐྱེས་པའི་ཆ་སྒྱུ་མའི་སྐུར་ལྡང་བ་ཡིན་ནོ།།འོ་ན་རྒྱུ་དེ་ཙམ་གྱིས་ཆོག་གམ་སྙམ་ན་ལེ་ལོ་ཅན་བར་དོར་འཚང་རྒྱ་བའི་སྐབས་སུ་བཤད་པ་ལྟར་སེམས་གསུམ་གྱི་མཐར་ལྷའི་སྐུར་ལྡང་བར་བྱའོ་སྙམ་པའི་འཕེན་པ་སྔོན་དུ་བཏང་བ་ལ་ངེས་པར་ལྟོས་པ་ཡིན་ནོ།།དཔེར་ན་དུས་འདི་ཙམ་ལ་སད་པར་བྱའོ་སྙམ་པའི་འཕེན་པ་བཏང་ནས་གཉིད་ལོག་ནས་དེའི་དུས་སུ་ལྡང་བར་འགྱུར་བ་བཞིན་ནོ།།བར་དོར་འཚང་རྒྱ་ཞེས་པའི་དོན་ཡང་དབེན་པ་གསུམ་ཐོབ་ནས་སྤྱོད་པ་མ་སྤྱད་པའི་རྣལ་འབྱོར་པ་ཞིག་འཆི་བ་ལ་བབ་པའི་ཚེ་བར་དོ་རང་ག་བར་མ་ཤོར་བར་ལྷའི་སྐུར་ལྡང་བར་བྱའོ་སྙམ་པའི་འཕེན་པ་བཏང་བ་ན་གཞན་ལ་བར་དོ་གྲུབ་པའི་དོད་ལ་སྒྱུ་ལུས་གྲུབ་ནས་དེ་ནས་ལམ་ལྷག་མ་སྦྱངས་ཏེ་རྡོ་རྗེ་འཆང་གི་སྐུར་འགྱུར་བ་ཡིན་གྱི།བར་དོ་རང་ག་བ་གྲུབ་ནས་རྟེན་དེ་ལ་འཚང་རྒྱ་བ་ནི་སྤྱོད་བསྡུས་སོགས་ཀྱི་དགོངས་པ་ཡེ་ནས་མ་ཡིན་ནོ།།འོན་ཀྱང་སྔ་མ་ཁ་ཅིག་བཞེད་པ་ལྟར་གྱི་བར་དོའི་གདམས་ངག་རྣམས་ཁྱད་པར་ནི་ཤིན་ཏུ་ཆེའོ།།ཐིག་ལེའི་རྣལ་འབྱོར་གོམས་པར་བྱས་པས་འཁོར་ལོ་བཞིའི་ལྟེ་བར་དགའ་བཞིའི་རྟོགས་པ་བསྐྱེད་པ་དང།རླུང་གི་རྣལ་འབྱོར་ལ་གོམས་པར་བྱས་པས་འབྱུང་བ་བཞིའི་རླུང་འབྱོངས་ནས་རིམ་པ་བཞིན་དུ་སུས་ཀྱང་བསྒུལ་མི་ནུས་པ་དང།མེས་མི་འཚིག་པ་དང།འཁྱགས་སྦུབས་སུ་བཅུག་ཀྱང་དྲོད་འབར་བ་དང།ནམ་མཁའ་ལ་འགྲོ་བ་སོགས་བྱུང་ཡང་སྒྱུ་ལུས་ཀྱི་དོན་མ་ཤེས་ན་ཚེ་གཅིག་ལ་འཚང་རྒྱ་བའི་ལམ་གྱི་གནད་མི་ཟིན་པས་སྔར་བཤད་པ་ལྟར་རླུང་སེམས་ལས་སྒྱུ་མའི་སྐུ་འགྲུབ་ལུགས་ལ་མཁས་པར་བྱའོ།།དེ་ལྟར་སེམས་དབེན་དང་སྒྱུ་ལུས་ནི།རྒྱུད་ཕྱི་མའི་ཚིག་དེས་དངོས་སུ་མ་བསྟན་ཡང་ཞར་ལ་རྟོགས་ནུས་པས་བཤད་པ་ཡིན་ལ།ད་ནི་རྣལ་འབྱོར་ཡན་ལག་བཞི་པ་འཛིན་པའི་ཡན་ལག་དང་རིམ་པ་ལྔའི་འོད་གསལ་དོན་གཅིག་པས་དེ་བཤད་པ་ནི།རྒྱུད་ཕྱི་མ་ལས།རང་དབང་རིན་ཆེན་དགག་པ་ཡིས།།གཟུང་བ་འཛིན་པ་ཡིན་པར་བཤད།།ཅེས་སོ།རང་ནི་གཟུགས་སྒྲ་ལ་སོགས་པའི་ཡུལ་དང་དབང་པོ་མིག་ལ་སོགས་པ་དང།རིན་པོ་ཆེ་ནི་ཡུལ་དབང་གི་རྟེན་རླུང་སེམས་ཏེ།དེ་དག་དོན་དམ་པའི་བདེན་པ་དང་ཆུ་ལ་ཆུ་བཞག་གི་ཚུལ་དུ་ཐིམ་པ་ནི་འགགས་པའོ།།ཡུལ་དབང་མེད་པར་སོང་བ་མ་ཡིན་གྱི་རྣམ་ཤེས་ཀྱི་དམིགས་པ་དང་རྟེན་བྱེད་པའི་ནུས་པ་ལོག་པ་ཡིན་ནོ།།རྒྱུད་ཁ་ཅིག་ནས།རླུང་དབུ་མའི་ནང་དུ་འཛིན་པ་ལ་འཛིན་པའི་ཡན་ལག་ཏུ་བཤད་དོ།།འོ་ན་འོད་གསལ་མངོན་དུ་འགྱུར་བ་ལ་རྟགས་ཇི་ལྟར་འབྱུང་ཞེ་ན།དེ་ཉིད་ལས།སེམས་ནི་འགོག་པའི་རྡོ་རྗེར་འགྱུར།།མཚན་མ་ཉེར་འཛིན་འབྱུང་བར་འགྱུར།།མཚན་མའི་ཁམས་ནི་རྣམ་པ་ལྔར།།བྱང་ཆུབ་རྡོ་རྗེས་གསུངས་པ་ཡིན།།ཞེས་ཏེ།འགོག་པའི་རྡོ་རྗེ་ནི་ཡང་དག་པའི་མཐའ་འོད་གསལ་ལོ།།བྱང་ཆུབ་རྡོ་རྗེ་ནི་རྡོ་རྗེ་འཆང་ངོ་།།མཚན་མ་ལྔ་པོ་གང་ཞེ་ན།སྨིག་རྒྱུ་འདྲ་བ་དང་པོ་སྟེ།།དུ་བ་ལྟ་བུ་གཉིས་པ་ཡིན།།མཁའ་སྣང་འདྲ་བ་གསུམ་པ་སྟེ།།མར་མེ་ལྟར་འབར་བཞི་པ་འོ།།སྤྲིན་མེད་ནམ་མཁའ་ལྟ་བུ་ནི།།རྟག་ཏུ་སྣང་བ་ལྔ་པ་འོ།།ཞེས་གསུངས་ཏེ།དང་པོ་ནི་ས་ཆུ་ལ་ཐིམ་པའི་རྟགས་ཡིན་ལ།གཉིས་པ་ནི་ཆུ་མེ་ལ་ཐིམ་པ་དང།གསུམ་པ་ནི་མེ་རླུང་ལ་ཐིམ་པའི་རྟགས་ཏེ།མཁའ་སྣང་ནི་དམར་རྩེག་རྩེག་པོར་སྣང་བར་གྱུར་པའོ།།བཞི་པ་ནི་རླུང་སྣང་བ་གསུམ་ལ་ཐིམ་པའི་རྟགས་ཏེ།དེའང་སྔར་བཤད་པ་ལྟར་རླུང་རགས་པ་ལ་སོགས་པ་ཡིན་གྱི་ལྷན་སྐྱེས་ཀྱི་རླུང་ནི་འོད་གསལ་གྱི་ཚེའང་ཡོད་དོ།།ལྔ་པ་ནི་རང་བཞིན་སྣང་བ་ལ་ཐིམ་ཞིང་སྣང་བ་གསུམ་ཡང་རིམ་གྱིས་ཐིམ་པའི་རྟགས་ཏེ།རྟག་ཏུ་སྣང་བ་འོད་གསལ་དུ་གྱུར་པ་ཞེས་བཤད་ཀྱང་འོད་གསལ་འཆར་བའི་རྟགས་ཡིན་གྱི་དངོས་མིན་ནོ།།སྔ་མ་དག་རྟགས་ཅན་གྱི་ཤེས་པ་བརྟན་གཡོའི་ཚད་ཡིན།འོད་གསལ་མངོན་དུ་འགྱུར་བ་ལ་རྣམ་པ་དེ་ལྟར་སྣང་བ་མ་ཡིན་ནོ།།ཞེས་གསུངས་ཀྱང་རྣམ་པའང་དེ་ཁོ་ན་ལྟར་འབྱུང་བ་ཡིན་ཏེ།བརྟན་འགྱུར་རྡོ་རྗེའི་ལམ་ནས་ནི།།ནམ་མཁའ་ཁྱབ་པར་སྤྲོ་བར་བྱ།།ཞེས་གསུངས་ཏེ།བརྟན་པ་ནི་འོད་གསལ་དུ་རྣམ་པར་དག་པ་གྱུར་པ་ཡིན་ལ།རྡོ་རྗེ་ནི་ཇི་སྐད་བཤད་པའི་རྟགས་ལྔའི་གོ་རིམ་དང་རྣམ་པ་དེ་ཁོ་ན་ལས་འདའ་བར་མི་བྱའོ།།ནམ་མཁའ་ཁྱབ་པ་ནི་དངོས་པོ་མཐའ་དག་གི་ཆོས་ཉིད་ལ་ཆུ་ལ་ཆུ་བཞག་གི་ཚུལ་དུ་རིས་སུ་མ་ཆད་པར་བྱའོ།།མཐའ་དྲུག་གི་སྐབས་སུ་འོད་གསལ་དང་ཟུང་འཇུག་མཐར་ཐུག་གི་དོན་དུ་བཤད་པ་ལ།ཁ་ཅིག་འོད་གསལ་དངོས་པོའི་མཐར་ཐུག་དང་ཟུང་འཇུག་ལམ་གྱི་མཐར་ཐུག་ཏུ་འཆད་པ་དང།ཡང་ཁ་ཅིག་སྔ་མ་ལམ་དང།ཕྱི་མ་འབྲས་བུའི་མཐར་ཐུག་དང།ཁ་ཅིག་འོད་གསལ་ལ་མཚན་ཉིད་ཐེག་པའི་མཐར་ཐུག་དང།ཟུང་འཇུག་སྔགས་ཀྱི་ཐེག་པའི་མཐར་ཏུག་ཏུ་འཆད་པ་རྣམས་རྒྱུད་ཀྱི་དགོངས་པ་མ་ཡིན་གྱི།སྔར་བཤད་པའི་དབེན་གསུམ་དང་སྒྱུ་ལུས་ཀྱི་རྒྱུའི་ཁྱད་པར་ལས་རྣལ་འབྱོར་པའི་སེམས་དེ་ཁོ་ན་ཉིད་ཀྱི་རྣམ་པ་ཅན་དུ་མཐར་ཐུག་པ་དང།དེའི་རྟེན་ལུས་རྡོ་རྗེ་འཆང་གི་རྣམ་པ་ཅན་གྱི་ལྷ་སྐུར་མཐར་ཐུག་པ་ཡིན་ནོ།།ཡན་ལག་ལྔ་པ་རྗེས་དྲན་ནི།རྗེས་དྲན་གང་ཞིག་རྣམ་བསྒོམས་པ།།དེ་དང་འདྲ་བར་སྤྲོ་བར་བྱ།།རྗེས་སུ་དྲན་པ་ཞེས་བཤད་དེ།།སོ་སོར་སྣང་བ་དེ་ལས་སྐྱེ།།ཞེས་སོ།།འོད་གསལ་ལས་ལངས་ནས་སེམས་གསུམ་ལུགས་ལྡོག་ཏུ་ཤར་བ་ནི་འོད་གསལ་ཡིན་ལ།སོ་སོར་སྣང་བ་ཞེས་པ་ཁ་ཅིག་གིས་ཀུན་རྫོབ་བདེན་པ་ལ་བཤད་ཀྱང།འོད་གསལ་ལ་བཤད་པ་ལྟར་འཐད་པས་དེ་ལས་རྗེས་དྲན་སྐྱེ་བས་བསྐྱེད་བྱར་བྱའོ།།ཡན་ལག་དྲུག་པའི་ཏིང་ངེ་འཛིན་ནི།ཐབས་དང་ཤེས་རབ་སྙོམས་འཇུག་པས།།དངོས་པོ་ཐམས་ཅད་མདོར་བསྡུས་པ།།གོང་བུའི་ཚུལ་གྱིས་བསྡུས་ནས་ནི།།དབུས་སུ་གཟུགས་ནི་རྣམ་པར་བསྒོམ།།ཡུད་ཀྱིས་ཡེ་ཤེས་རྫོགས་བྱེད་པས།།ཏིང་ངེ་འཛིན་ཅེས་བཏགས་པ་ཡིན།།ཞེས་སོ།།ཐབས་ཀུན་རྫོབ་བདེན་པ་སྒྱུ་ལུས་དང་ཤེས་རབ་འོད་གསལ་གཉིས་དུས་གཅིག་ཏུ་འདུས་ནས་དབྱེར་མེད་རོ་གཅིག་ཏུ་གྱུར་པ་ནི་སྙོམས་པར་འཇུག་པ་སྟེ་ཟུང་འཇུག་གོ།དངོས་པོ་ཐམས་ཅད་ནི་རྒྱུ་བ་དང་མི་རྒྱུ་བའོ།།གོང་བུ་ནི་རྡོ་རྗེ་འཆང་གི་གཟུགས་ཏེ་བརྟན་གཡོའི་དབུས་སུ་བདག་ཉིད་རྡོ་རྗེ་འཆང་གི་སྐུ་ཟུང་འཇུག་གི་བདག་ཉིད་དུ་གྱུར་པ་ནི་རྣམ་པར་བསྒོམ་པའོ།།རིམ་པ་དེ་ཉིད་ཀྱིས་སྐད་ཅིག་ཙམ་གྱིས་ཡེ་ཤེས་ཀྱི་སྐུ་རྫོགས་པ་ནི་ཏིང་ངེ་འཛིན་ཡིན་ནོ།།སློབ་པའི་ཟུང་འཇུག་ཐོབ་པ་ནས་བཟུང་སྟེ་དུས་ནམ་ཡང་རྡོ་རྗེའི་སྐུ་རྒྱུན་ཆད་པ་མི་སྲིད་ཅིང།སྒྱུ་ལུས་ནི་འོད་གསལ་མངོན་དུ་གྱུར་པའི་ཚེ་འགག་གོ།དེའི་རྒྱུ་མཚན་ཡང་སྒྱུ་ལུས་ཀྱི་གཞིར་ཆོས་ཉིད་དོན་སྤྱིའི་ཚུལ་གྱིས་རྟོགས་པའི་སེམས་གསུམ་གྱི་སྣང་བ་དགོས་ལ་ཆོས་ཉིད་མངོན་སུམ་དུ་རྟོགས་པའི་ཚེ་དེ་མི་སྲིད་པས་སོ།།སློབ་པའི་ཟུང་འཇུག་ཐོབ་པ་ནས་རྣམ་སྨིན་གྱི་ལུས་དང་ལས་དབང་རྟེན་བརྟེན་པའི་འབྲེལ་བ་ཞིག་པས་ཏིང་ངེ་འཛིན་གྱི་མཐུས་བཟུང་བ་ཙམ་མོ།།འོད་གསལ་ལས་ལངས་ནས་སེམས་གསུམ་ལུགས་ལྡོག་ཏུ་ཤར་བའི་མཐར་ལྷ་སྐུ་འགྲུབ་པ་ཙམ་ནས་ཟུང་འཇུག་ཏུ་མི་འཇོག་ལ།དེ་ནས་ལུས་དེ་ལྟར་གནས་བཞིན་པ་ལ་འོད་གསལ་ལ་བཞག་ནས་དུས་གཅིག་ཏུ་འདུས་པ་དེ་ཕྱིན་ནས་བཟུང་ངོ་།།ཉེ་རྒྱུ་སྤྱོད་པ་བྱེད་པའི་དུས་ནི།སེམས་དབེན་ཐོབ་པ་ནས་བཟུང་སྟེ།འོད་གསལ་མངོན་དུ་མ་གྱུར་པའི་བར་ཡིན་གྱི།དེ་ཕྱིན་ཆད་འོད་གསལ་ལ་གོམས་ནས་སྒྲིབ་པ་སྤོང་བར་བྱེད་པ་ཙམ་མོ།།དེ་ལྟར་སེམས་དབེན་དང་སྒྱུ་ལུས་རྒྱུད་ཕྱི་མའི་ཚིག་གིས་དངོས་སུ་མ་བསྟན་ཀྱང།ཟུང་འཇུག་བསྟན་པ་ན་ཡ་སོ་སོར་དེའི་གོང་དུ་བསྒྲུབ་དགོས་ཤིང།དེའང་ཡན་ལག་གསུམ་པ་སྲོག་རྩོལ་གྱི་ལག་རྗེས་ལ་ཇི་ལྟར་འབྱུང་དང་འོད་གསལ་མངོན་དུ་འགྱུར་བའི་རྟགས་སོགས་ལ་དཔགས་ནས་ཤེས་སོ།།འདི་ཕག་ལོའི་སྟོན་དུས་དབུས་ཀྱི་ལྷ་ས་སེ་ར་ཆོས་སྡིངས་སུ།བླ་མ་རིན་པོ་ཆེ་བློ་བཟང་གྲགས་པའི་ཞལ་སྔ་ནས།དྲུང་འཁོར་ཉི་ཤུ་རྩ་ལྔ་ལ་གསང་འདུས་རིམ་ལྔའི་ཁྲིད་གནང་དུས།སློབ་དཔོན་དཀའ་བཅུ་པ་དར་མ་རིན་ཆེན་གྱིས་ཟིན་བྲིས་སུ་མཛད་ཅིང་བཀའ་རྒྱ་ཤིན་ཏུ་དམ་པར་མཛད་དོ།།།།མངྒ